

**ประกาศองค์การบริหารส่วนตำบลหินดาด**

**เรื่อง**  **มาตรการส่งเสริมความโปร่งใสในการจัดซื้อจัดจ้าง**

-----------------------------------------

 เพื่อให้การบริหารราชการของ องค์การบริหารส่วนตำบลหินดาด เป็นไปตามหลักธรรมาภิบาล มีความโปร่งใส ตรวจสอบได้ ตลอดจนสอดคล้องกับยุทธศาสตร์ชาติว่าด้วยการป้องกันและปราบปรามการทุจริต และนโยบายของรัฐบาล องค์การบริหารส่วนตำบลหินดาด จึงได้กำหนดมาตรการส่งเสริมความโปร่งใส ในการจัดซื้อจัดจ้าง ดังนี้

 1. ให้เจ้าหน้าที่ขององค์การบริหารส่วนตำบลหินดาด ซึ่งปฏิบัติหน้าที่เกี่ยวกับการจัดซื้อจัดจ้าง ดำเนินการเผยแพร่การจัดซื้อจัดจ้างให้เป็นไปตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 และระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560

 2. ให้เจ้าหน้าที่ขององค์การบริหารส่วนตำบลหินดาด ซึ่งปฏิบัติหน้าที่เกี่ยวกับการจัดซื้อจัดจ้างดำเนินการบันทึกรายละเอียด วิธีการ และขั้นตอนการจัดซื้อจัดจ้างและการบริหารพัสดุภาครัฐ ให้เป็นไปตามขั้นตอนของระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ.2560 โดยดำเนินการในระบบเครือข่ายสารสนเทศของกรมบัญชีกลางผ่านทางระบบจัดซื้อจัดจ้างภาครัฐด้วยอิเล็กทรอนิคส์ (Electronic Government Procurement e-GP) ตามวิธีการที่กรมบัญชีกลางกำหนด แต่ละขั้นตอน ดังนี้

 (1) จัดทำแผนการจัดซื้อจัดจ้าง

 (2) ทำรายงานขอซื้อหรือขอจ้าง

 (3) ดำเนินการจัดหา

 (4) ขออนุมัติสั่งซื้อหรือสั่งจ้าง

 (5) การทำสัญญา

 (6) การบริหารสัญญา

 (7) การควบคุมและการจำหน่าย

 3. ห้ามมิให้เจ้าหน้าที่ขององค์การบริหารส่วนตำบลหินดาด ซึ่งปฏิบัติหน้าที่เกี่ยวกับการจัดซื้อจัดจ้าง เข้าไปมีส่วนได้เสียผู้ยื่นข้อเสนอหรือคู่สัญญา องค์การบริหารส่วนตำบลหินดาด และให้คณะกรรมการต่างๆ ที่ได้รับการแต่งตั้งให้มีหน้าที่รับผิดชอบเกี่ยวกับการจัดซื้อจัดจ้างจะต้องให้คำรับรองเป็นหนังสือว่าจะไม่เข้าไปมีส่วนได้เสียกับผู้ยื่นข้อเสนอหรือคู่สัญญาขององค์การบริหารส่วนตำบลหินดาด

 4. ห้ามมิให้เจ้าหน้าที่ขององค์การบริหารส่วนตำบลหินดาด ซึ่งปฏิบัติหน้าที่เกี่ยวกับการจัดซื้อจัดจ้าง ยอมให้ผู้อื่นอาศัยหน้าที่ของตนหาผลประโยชน์จากการจัดซื้อจัดจ้างกับองค์การบริหารส่วนตำบลหินดาด

/ 5. ให้หัวหน้าหน่วยงาน...

 5. ให้หัวหน้าหน่วยงาน กำกับ ดูแล การปฏิบัติหน้าที่ของเจ้าหน้าที่ผู้ใต้บังคับบัญชาซึ่งปฏิบัติหน้าที่เกี่ยวกับการจัดซื้อจัดจ้างให้เป็นไปด้วยความเรียบร้อย กรณีปล่อยปละละเลยให้ถือว่าเป็นความผิดทางวินัย

จึงประกาศให้ทราบและถือปฏิบัติโดยทั่วกัน

ประกาศ ณ วันที่ ๒๗ ธันวาคม พ.ศ. 2562

 

(นายประพันธ์ เชาวน์ดี)

นายกองค์การบริหารส่วนตำบลหินดาด